Nafarroako Parlamentuko Mahaiak, 2022ko irailaren 19an egindako bilkuran, Eledunen Batzarrari entzun ondoren, hurrengo erabakia hartu zuen, besteak beste:

**1.** Izapidetzeko onartzea José Javier Esparza Abaurrea jaunak aurkezturiko mozioa, zeinaren bidez Nafarroako Gobernua premiatzen baita berehala esku har dezan Volkswagen taldeari eskatze aldera Landabengo plantako enpresa-batzordearekin lortu ziren akordioak betetzea, ibilgailu elektrikoa ekoizteari eta enplegua mantentzeari buruzkoak.

**2.** Nafarroako Parlamentuko Aldizkari Ofizialean argitara dadin agintzea.

**3.** Mozioa Osoko Bilkuran izapidetzea, eta zuzenketak aurkezteko epea bukatzea eztabaidari ekiteko bilkura-egunaren aurrekoaren eguerdiko hamabietan.

Iruñean, 2022ko irailaren 19an

Jarduneko lehendakaria: María Inmaculada Jurío Macaya

MOZIOAREN TESTUA

Nafarroako Gorteetako kide eta Navarra Suma (Na+) talde parlamentarioaren eledun den José Javier Esparza Abaurrea jaunak, Legebiltzarreko Erregelamenduan xedatuaren babesean, honako mozio hau aurkezten du, Osoko Bilkuran eztabaidatzeko:

Nafarroako Volkswageneko enpresa-batzordeak denbora darama ohartarazten ibilgailu elektrikoa ekoizteko planta eraldatzeak ekar dezakeela 2026an enplegua galtzea Landabengo plantan, ekoizpen-bolumen nahikoa ez bada bermatzen.

Aste honetan jakin dugu Volkswagen taldeak Martorellgo plantarako egin duen plangintzaren arabera Kataluniako plantak har litzakeela hasiera batean Landabenen egitekoak ziren 50.000 ibilgailu elektriko, eta horrek alarma guztiak piztu ditu.

Hori horrela bada, Nafarroako enpleguan eta ekonomian izanen duen eragina izugarria izanen da, Volkswagenek eta planta horri loturiko industria osagarriak gure BPGean duten pisuagatik.

Hori dela-eta, ondoko erabaki proposamena aurkezten dugu:

Nafarroako Parlamentuak Nafarroako Gobernua premiatzen du berehala esku har dezan, Volkswagen taldeari eskatze aldera Landabengo plantako enpresa-batzordearekin lortu ziren akordioak bete ditzan, ibilgailu elektrikoa ekoizteari eta enplegua mantentzeari buruzkoak, halatan lortzearren ez dadin lanposturik gal eta planta horretan nahiz Nafarroako hornitzaileen osotasunean enplegagarritasuna manten dadin.

Iruñean, 2022ko irailaren 15ean

Foru parlamentaria: José Javier Esparza Abaurrea